钦定古今图书集成/明伦汇编/官常典/第697卷 > 朱维京
## 钦定古今图书集成/明伦汇编/官常典/第697卷 > 朱维京

按《明外史》本传：“维京，字大可，工部尚书衡子也。举万
历五年进士，授大理评事，进右寺副。九年，京察，谪汝
州同知，改知崇德，入为屯田主事，再迁光禄丞。火落
赤败盟，经略郑洛主和，督抚魏学曾、叶梦熊主战。维
京请召洛还，专委学曾等经理。及学曾以宁夏事被
逮，复抗疏救之。二十一年，三王并封诏下，维京首上”
疏曰：“往奉圣谕，许二十一年册立，廷臣莫不延颈企
踵。今忽改而为分封，是向者大号之颁，徒戏言也，何
以示天下？圣谕为立嗣以嫡是已。但元子既长，欲少
迟册立，以待中宫正嫡之生，则祖宗以来，实无此制。
考英宗之立，以宣德三年；宪宗之立，以正统十四年；
孝宗之立，以成化十一年。少者止一二龄，多亦不过
五六龄耳。维时中宫正位，嫡嗣皆虚，而祖宗曾不少
待。即陛下册立，亦在先帝二年之春。近事不远，何不
取而证之？且圣人为政，必先正名。今分封之典，三王
并举，冠服宫室混而无别；车马仪仗杂而无章，府寮
庶采淆而无辨。名既不正，弊实滋多。天下可忧可虑
之事，必自此起。陛下奈何慢视之？”圣谕念及中宫，甚
盛心也。但中宫苟耀前星，则元子退就藩服，嫡庶分
定，何嫌何疑！今预计将来坐格成命，是欲愚天下而
实以天下为戏也。夫大臣以道事君，不可则止。陛下
虽有并封之意，犹不遽行，必以手诏咨大学士王锡
爵。锡爵纵不能如李沆引烛之焚，亦当为李泌造膝
披陈，“转移圣心而后已。如其不然，王家屏之，高踪自
在。陛下优礼辅臣，必无韩瑗、来济之辱也。奈何噤无
一语，若胥史之承行，惟恐或后。夫锡爵夙驾还阙，群
臣咸望其收巷遇之功，而所为若此，难以厌中外之
人心矣。”彼杨素、李𪟝，千古罪人，其初心岂不知有公
论，惟是患得患失之心胜，遂至不能自持。“锡爵雅以
忠义自许，臣方以古大臣望之，岂忍比拟及此。正愿
其深鉴而力反之耳。”帝震怒，命谪戍极边。锡爵力救，
得为民。家居甫二年卒。天启时，赠太常少卿。